《九日同胡子远携三子以重阳能插菊花无分韵》
宋代·李石

去年万里客，仰看秋云孤。
今年返南亩，颇复怀西湖。
今日果何日，淑气天四隅。
凭高送无目，风景未觉殊。
试问先生菊，何如朝士萸。
莫作去来想，渺渺同一区。
久客负隣里，置酒烦招呼。
起登舍畔山，山色定有无。
澹烟与晴日，醉眼相模糊。
我老腰脚顽，健倒须儿扶。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。